HR Službeni list Europske unije L 63/95

PROVEDBENA UREDBA KOMISIJE (EU) 2017/409

оd 8. ožujka 2017.

o odobravanju osnovne tvari vodikov peroksid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 23. stavak 5. u vezi s člankom 13. stavkom 2.,

budući da:

(1) U skladu s člankom 23. stavkom 3. Uredbe (EZ) br. 1107/2009 Komisija je 9. prosinca 2015. primila zahtjev od subjekta Institut Technique de l'Agriculture Biologique (ITAB) za odobrenje tvari vodikov peroksid kao osnovne tvari. Uz navedeni zahtjev priložene su tražene informacije iz članka 23. stavka 3. drugog podstavka.

(2) Komisija je od Europske agencije za sigurnost hrane (dalje u tekstu: „Agencija”) zatražila znanstvenu pomoć. Agencija je 13. rujna 2016. Komisiji dostavila tehničko izvješće o predmetnoj tvari (2). Komisija je Stalnom odboru za bilje, životinje, hranu i hranu za životinje (3)6. prosinca 2016. dostavila izvješće o pregledu i nacrt ove Uredbe te pripremila njihove završne verzije za sastanak tog odbora održan 24. siječnja 2017.

(3) Dokumentacija koju je dostavio podnositelj zahtjeva pokazuje da je vodikov peroksid Provedbenom uredbom Komisije (EU) 2015/1730 (4) odobren kao aktivna tvar za uporabu u biocidnim proizvodima za osobnu higijenu ljudi. Iako se predmetna tvar pretežno ne upotrebljava za zaštitu bilja, ipak je korisna za tu svrhu u sredstvu koje se sastoji od te tvari i vode. Zato je treba smatrati osnovnom tvari.

(4) Ispitivanja su pokazala kako se za tvar vodikov peroksid može očekivati da načelno ispunjava zahtjeve utvrđene člankom 23. Uredbe (EZ) br. 1107/2009, posebno u pogledu uporaba koje su ispitane i iscrpno opisane u Komisijinu izvješću o pregledu. Stoga je primjereno odobriti vodikov peroksid kao osnovnu tvar.

(5) U skladu s člankom 13. stavkom 2. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, utvrditi određene uvjete za odobrenje koji su iscrpno opisani u Prilogu I. ovoj Uredbi.

(6) U skladu s člankom 13. stavkom 4. Uredbe (EZ) br. 1107/2009 trebalo bi na odgovarajući način izmijeniti Prilog Provedbenoj uredbi Komisije (EU) br. 540/2011 (5).

(7) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Odobravanje osnovne tvari

Tvar vodikov peroksid, kako je navedena u Prilogu I., odobrava se kao osnovna tvar u skladu s uvjetima utvrđenima u tom prilogu.

Članak 2.

Izmjene Provedbene uredbe (EU) br. 540/2011

Provedbena uredba (EU) br. 540/2011 mijenja se u skladu s Prilogom II. ovoj Uredbi.

Članak 3.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 8. ožujka 2017. Za Komisiju Predsjednik Jean-Claude JUNCKER

(1) SL L 309, 24.11.2009., str. 1.

(2) Europska agencija za sigurnost hrane, 2016.; Outcome of the consultation with Member States and EFSA on the basic substance application for hydrogen peroxide for use in plant protection as fungicide and bactericide in seed treatment and for disinfecting cutting tools (Rezultati savjetovanja s državama članicama i EFSA-om o zahtjevu za odobrenje vodikova peroksida kao osnovne tvari za uporabu u sredstvima za zaštitu bilja kao fungicida i baktericida za tretiranje sjemena te za dezinfekciju alata za rezanje). EFSA, povezana publikacija 2016:EN-1091. 39 str.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Provedbena uredba Komisije (EU) 2015/1730 od 28. rujna 2015. o odobrenju vodikova peroksida kao postojeće aktivne tvari za uporabu u biocidnim proizvodima za vrste proizvoda 1, 2, 3, 4, 5 i 6 (SL L 252, 29.9.2015., str. 27.).

(5) Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

PRILOG I. Uobičajeni naziv, identifikacijski brojevi Kemijski naziv prema IUPAC-u Čistoća (1) Datum odobrenja Posebne odredbe Vodikov peroksid CAS br. 7722-84-1 Vodikov peroksid Vodena otopina (< 5 %) Čistoća vodikova peroksida upotrijebljenog u otopini mora biti u skladu sa specifikacijama FAO JECFA. 29. ožujka 2017. Vodikov peroksid upotrebljava se u skladu s posebnim uvjetima navedenima u zaključcima izvješća o pregledu za tu tvar (SANTE/11900/2016), a posebno u njegovim dodacima I. i II. (1) Dodatni podaci o identifikaciji i specifikaciji te načinu uporabe osnovne tvari dostupni su u izvješću o pregledu.